গত বারের কলকাতা লিগ চ্যাম্পিয়ন ইস্টবেঙ্গল!

ওয়েব ডেস্ক : শুক্রবার দুপুরে রায় দিয়েছিল কলকাতা হাইকোর্ট (Calcutta High Court)। তার একদিন পরেই ইস্টবেঙ্গলকে (East Bengal) গত বারের কলকাতা ফুটবল লিগ চ্যাম্পিয়ন (CFL) ঘোষণা করল আইএফএ (IFA)। শনিবার লিগ কমিটির বৈঠকের পরেই এই সিদ্ধান্ত নেওয়া হয়। আর রানার আপ করা হয়েছে ডায়মন্ড হারবার এফসি-কে।

এদিন আইএফএ সচিব অনির্বান দত্ত এ নিয়ে বলেন, ‘শুক্রবার আমরা কোর্টের অর্ডার কপি হাতে পেয়েছিলাম। এর পরেই শনিবার লিগ কমিটির বৈঠক ডাকা হয়। সেখানেই সিদ্ধান্ত নেওয়া হয় গত বারের কলকাতা চ্যাম্পিয়ন ঘোষণা করা হবে ইস্টবেঙ্গলকে (East Bengal)। আর ডায়মন্ড হারবার এফসি (Diamod harbour FC)-কে রানার আপ ঘোষণা করা হবে।’ তিনি আরও জানিয়েছেন, পয়েন্ট তালিকা, আদালতের নির্দেশ সব বিচার করেই সিদ্ধান্ত নেওয়া হয়েছে। আমাদের একজন আইনজীবী বিষয়টি সকলের কাছে বিশ্লেষণ করেছিলেন, তার পরেই সকলে মিলে একমত হয়েই এই সিদ্ধান্ত নেওয়া হয়।

উল্লেখ্য, গত বারের কলকাতা লিগ চ্যাম্পিয়নশিপে আই লিগ ২-এর ম্যাচ থাকায় ইস্টবেঙ্গলের সঙ্গে খেলতে চায়নি ডায়মন্ড হারবার (Diamod harbour FC)। ইস্টবেঙ্গলকে (East Bengal) ম্যাচের দিন বদলের অনুরোধ করা হয়েছিল। কিন্তু তা না হওয়ায়, ডায়মন্ড হারবার সেই ম্যাচ আর খেলেনি। ভবানীপুর আগে থেকেই ওয়াকওভার দেওয়ার কারণে ৪৭ পয়েন্টে ম্যাচ শেষ করেছিল লাল-হলুদ শিবির। ফলে ইস্টবেঙ্গলকে চ্যাম্পিয়ন ঘোষণা করেছিল আইএফএ। এর বিরুদ্ধে আদালতের দ্বারস্থ হয়েছিল ডায়মন্ড হারবার।

আরও খবর : ভারত-পাকিস্তান সুপার ফোরের ম্যাচেও রেফারি সেই পাইক্রফট!

আদালতে ডায়মন্ড হারবার জানিয়েছিল, ফুটবল লিগ, রিলায়্যান্স ফাউন্ডেশন লিগ ও আই লিগ ২-এর ম্যাচ খেলতে হয়েছিল তাদের ফুটবলারদের। সেই কারণে প্লেয়াররা ফিট না থাকার কারণে দিন পিছনোর অনুরোধ করা হয়েছিল। কিন্তু সেই অনুরোধ খারিজ করে দেওয়া হয়। অন্যায়ভাবে ইস্টবেঙ্গলকে চ্যাম্পিয়ন করা হয়েছিল বলে দাবি করেছিল ডায়মন্ড হারবার। শুনানির পরে ডায়মন্ড হারবারের পক্ষে রায় দেয় আলিপুর জেলা আদালত।

তবে এই রায়ের বিরুদ্ধে কলকাতা হাইকোর্টের (Calcutta High Court) দ্বারস্থ হয়েছিল লাল-হলুদ শিবির। তবে এ নিয়ে শুক্রবার ইস্টবেঙ্গলের পক্ষেই রায় দিয়েছিল আদালত। যার ফলে ইস্টবেঙ্গলকে গত বারের কলকাতা লিগ চ্যাম্পিয়ন ঘোষণা করল আইএফএ। অন্যদিকে আগামী সোমবার চলতি মরশুমের কলকাতা লিগ চ্যাম্পিয়নশিপের শেষ ম্যাচ খেলবে ইস্টবেঙ্গল। প্রতিপক্ষ ইউনাইটেড স্পোর্টস। আর এই ম্যাচ ড্র করলেই চলতি মুরশুমেও লিগ জিতবে লাল-হলুদ।

দেখুন অন্য খবর :